 NA RICHARD MUNGUTI DEREVA bingwa wa Safari Rally Assad ‘Kalulu’ Khan alikufa kwa sababu ya kuvuja damu nyingi na wala hakuumizwa na mtu, Mahakama Kuu inayosikiliza kesi ya Maxine Wahome ilifahamishwa Alhamisi. Majirani wawili wa marehemu Assad – Samuel Kihanya na Francis Mwai Gitonga – walimweleza Jaji Lilian Mutende kwamba walipowasili katika makazi wa mhasiriwa alikuwa “amezirai tayari kwa kupoteza damu nyingi.” Pamoja na hayo, Jaji Mutende alielezwa Assad alikuwa anawapiga marafiki wake wa kike na kwamba alikuwa amevunja urafiki na wanawake sita hapo awali. Maxine alikuwa wa saba. Kihanya alisema kwamba alifahamishwa na askari gongo Hassan Wasonga, kuhusu farakano katika nyumba nambari D-3 alipokuwa akiishi Assad na mpenziwe Maxine. “Nilipokea simu kutoka kwa Hassan na akasema kwa Assad kuna shida niende kutuliza vurugu,” Kihanya ambaye pia ni mwenyekiti wa wakazi wa mtaa huo wa Kileleshwa alimweleza Jaji Mutende. Alienda lakini akampata Assad amelala katika kidimbwi cha damu. “Nilimuita lakini hakujibu. Nilitoka mara moja na kukimbia kituo cha Polisi cha Kileleshwa kupiga ripoti. Nilirudi na maafisa wa polisi lakini hatukumpata Assad. Alikuwa amepelekwa hospitali na Gitonga,” Kihanya alisema. Jirani huyo alisema polisi walitaka mlango wa makazi ya Assad ufunguliwe ndipo baba yake Maxine akamsihi afungue. “Ni mimi baba yako James Wahome fungua,” jaji alielezwa. Maxine alifungua mlango wa mbao na chuma katika makazi yao huku akilia, “Nimepigwa na Assad. Nilijifungia katika sebule ndogo. Aliuopiga teke mlango na kioo cha mlango kikamkata mguu akaanza kuvuja damu.” Kihanya alisema damu ilikuwa imetapakaa kwote chumbani na katika veranda. Gitonga aliyempeleka Assad katika Nairobi Hospital alieleza mahakama kwamba “kila mtu alikuwa anaogopa kumshika Assad kwa sababu alikuwa amelowa damu.” Gitonga alimbeba baada ya kuelezwa na daktari jirani yao amkimbize hospitalini kwa vile “alikuwa hana damu nyingi mwilini.” Jirani huyo alimpeleka Nairobi Hospital kisha akampigia nduguye Assad simu. “Adil Khan na mkewe walifika mara moja hospitalini na kulipa Sh150,000 ndipo apokee matibabu,” Gitonga akasema. Adil alimhamisha kutoka Nairobi Hospital hadi Avenue alikofia baada ya siku tatu. Gitonga alikana pendekezo kwamba ushahidi aliotoa kortini ulikuwa ushawishi wa Adil Khan, nduguye marehemu. Kesi hiyo imeahirishwa hadi Mei 15, 2024. Maxine amekana alimuua Assad na yuko nje kwa dhamana ya Sh2 milioni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  